text: INÈRCIA | La iniciativa d'una passió
  Inici | Actualitat | Notícies | INÈRCIA | La iniciativa d'una passió
  Al Fort Pienc comptem amb establiments de referència en el seu sector. És el cas d'Inèrcia, on el Carles Bial és el CEO de l'empresa i, també, un dels socis fundadors. Ell mateix ens explica que, "abans d'obrir la botiga, portava molts anys com a patinador, tant urbà com en competició" i aquesta passió és la que el va portar a obrir les portes d'aquest negoci.
  La passió per anar sobre rodes et va portar a obrir Inèrcia junt als teus socis. Com vas aprendre sobre el negoci?
  Quant als coneixements sobre la gestió de negocis, he estat una persona força autodidacta. Recordo que, al principi, llegia tots els llibres que podia. Més tard, vaig anar seguint a diverses persones de referència en àrees molt diferents com, per exemple, màrqueting, gestió d'empresa o finances. A més, també he volgut enriquir-me amb formacions, aprenent de la mà de la Cambra de Comerç i, també, a ESADE en un curs de directors propietaris.
  El teu perfil és, també, molt versàtil. Quina ha estat la teva trajectòria professional?
  En el sector d'Inercia, vaig començar el 1996 creant l'Escola Oficial de Patinantge. Més endavant, vaig impulsar la creació de llocs webs per a difondre el patinatge a la xarxa: en aquells moments això d'Internet era encara força desconegut pel públic.
  Més endavant, vaig decidir emprendre de nou per donar vida a un projecte de venda online de patins i altres productes de lliscament.
  I com va arribar el projecte d'Inercia?
  El cert és que els projectes anteriors van funcionar prou bé. Tot i això, moure't et dóna altres oportunitats i vaig decidir fer un canvi d'aires. Juntament amb dos amics, va sorgir la idea d'Inèrcia i ja portem treballant plegats gairebé 15 anys.
  Em vaig decidir per aquest projecte perquè els patins són la meva passió. Vaig veure que hi havia una gran mancança de material: no trobava coses que necessitava a cap de les botigues que hi havia obertes i, a més, veia que era molt difícil que m'ho portessin. A més, hi havia zones d'Espanya molt desateses quant a material de patinatge i, per això, vam apostar per aquest projecte i per fomentar la venda online. Després d'aquests quasi 15 anys podem dir que tot va funcionar molt bé!